Fostul primar al Constanței, Radu Mazăre, în prezent încarcerat în Penitenciarul Rahova, va fi mutat, săptămâna viitoare, la Penitenciarul Slobozia. El a făcut o cerere în acest sens, a spus avocata sa, Lizeta Haralambie, la Digi24.

Ea a precizat că Mazăre a făcut această cerere pentru a fi mai aproape de familia sa. Penitenciarul de la Slobozia este cel mai apropiat de Constanța, dintre cele cu regim închis.

Haralambie a explicat că cererea a fost depusă în ianuarie, pentru ca familia lui Radu Mazăre să petreacă mai puțin timp pe drum, pentru a-l vizita.

Mazăre a fost condamnat definitiv în 2019 în dosarul retrocedărilor fictive de terenuri de pe faleza din Constanţa, la 9 ani de închisoare. El a fost extrădat din Madagascar și încarcerat la Penitenciarul Rahova.